b'\n_START_ARTICLE_\nWang Shu\n_START_SECTION_\nEl\xc3\xa4m\xc3\xa4\n_START_PARAGRAPH_\nWang syntyi \xc3\x9cr\xc3\xbcmqiss\xc3\xa4 1963. H\xc3\xa4n valmistui 1988 maisteriksi Nanjingin teknillisest\xc3\xa4 instituutista. Wangin ensimm\xc3\xa4inen ty\xc3\xb6 oli etsi\xc3\xa4 Hangzhoun Zhejiangin kuvataideakatemiasta vanhoja rakennuksia, jotka olivat kunnostuksen tarpeessa. H\xc3\xa4nen ensimm\xc3\xa4inen rakennuksensa oli 1990 Hainingiin valmistunut nuorisotalo. Wang perusti 1997 vaimonsa Lu Wenyun kanssa Hangzhouhun oman toimiston, Amateur Architecture Studion._NEWLINE_Wangin l\xc3\xa4pimurtoty\xc3\xb6 oli Suzhoun yliopiston Wenzheng Collegen kirjastorakennus, joka valmistui 2000. H\xc3\xa4n sai siit\xc3\xa4 Kiinan arkkitehtuuripalkinnon. Wangin seuraavat ty\xc3\xb6t valmistuivat Ningboon ja Hangzhouhun. Vuonna 2005 valmistui Ningbon nykytaiteen museo ja 2004\xe2\x80\x932007 kahdessa vaiheessa toteutettu Kiinan taideakatemian Xiangshanin kampus. Wang voitti 2004 kansainv\xc3\xa4lisen suunnittelukilpailun Ningbon museon rakentamiseksi. Museo valmistui 2008. Wang palkittiin Pritzker-palkinnolla 2012.\n_START_SECTION_\nTyyli\n_START_PARAGRAPH_\nWangin ty\xc3\xb6t ovat moderneja, mutta toisin kuin monet Wangin aikalaiset h\xc3\xa4n hakee inspiraationsa perinteisest\xc3\xa4 kiinalaisesta arkkitehtuurista eik\xc3\xa4 l\xc3\xa4nsimaisesta tyylist\xc3\xa4. H\xc3\xa4n on kritisoinut Kiinan rakennusbuumia, joka h\xc3\xa4vitt\xc3\xa4\xc3\xa4 perinteiset kaupunkiasumukset uusien tielt\xc3\xa4. Wang kehitti toimistossaan rakennustapaa, jossa h\xc3\xa4n k\xc3\xa4ytti purkuty\xc3\xb6mailta pelastettuja tiili\xc3\xa4 ja kivi\xc3\xa4. Esimerkiksi Kiinan taideakatemian rakennuksiin Wang k\xc3\xa4ytti yli 7 miljoonaa kierr\xc3\xa4tetty\xc3\xa4 rakennuselementti\xc3\xa4.'